Готвят ново изложение за агротехника в Стара Загора | Stara-Zagora
Готвят ново изложение за агротехника в Стара Загора
2009-11-18 20:42:17
Българската асоциация на търговците на агротехника ще правят изложение в Стара Загора с името "БАТА Агро", което ще се проведе от 11 до 15 май 2010 година, съобщи на пресконференция в София председателят на асоциацията Христофор Бунарджиев - бизнесмен от Стара Загора, член на Клуба на работодателите. Според него то ще бъде уникално по рода си и "под открито небе" с демонстрации на техниката и тест-драйв по подобие на американските изложения, така че машините да бъдат представяни по най-добрия възможен начин. Дръзкото решение на асоциацията е провокирано от високите цени на площите на изложенията "Агра" в Пловдив и "Селското стопанство и всичко за него" в Добрич. Всяка една от фирмите вносители на земеделска техника годишно инвестира от 50 до 150 хил. евро за участия в тези земеделски форуми. "Новото изложение - "БАТА Агро", ще бъде отворено за всички лоялни търговци и български производители на агротехника, и то на много приемливи цени, многократно по-ниски от тези, които в момента предлагат панаирите в Пловдив и Добрич", подчерта Тодор Николов - член на Управителния съвет на асоциацията. Това означава, че членовете на БАТА повече няма да участват в тези традиционни изложения. Инициативата "БАТА Агро" ще игнорира "сивия сектор" в този бранш - това са фирми, които правят паралелен внос на селскостопанска техника, без да имат отговорност към пазара. В момента асоциацията представлява интересите на 15 големи фирми, които осъществяват над 85% от вноса на самоходна техника у нас. Това са оторизирани търговци, които инвестират в сервиз на внасяните машини. На пресконференцията беше засегнат въпросът с изчерпването на финансовия ресурс по част от 121-ва мярка, което изправя фирмите и техните клиенти пред сериозни трудности.